cyanic-selkie/wikianc huggingface dataset:
Δημήτρης Ρέγας
Θετικός έλεγχος για αναβολικά
Τον Ιούλιο του 2008 έγινε γνωστό ότι ο Ρέγας βρέθηκε θετικός σε έλεγχο για αναβολικές ουσίες κατά τη διάρκεια του Πανελληνίου πρωταθλήματος στίβου. Φέρεται να έχει χρησιμοποιήσει την ουσία m3 στην οποία είχαν βρεθεί θετικοί οι 11 αρσιβαρίστες της Εθνικής ομάδας αλλά και ο κολυμβητής Γιάννης Δρυμωνάκος. Στο άκουσμα της είδησης, ο αθλητής εξέδωσε ανακοίνωση, όπου ανέφερε ότι θα υπέβαλε μήνυση κατ' αγνώστων.
Παραπομπές
Κατηγορία:Έλληνες αθλητές δρόμων ταχύτητας Κατηγορία:Αθλητές στίβου Πανελληνίου Κατηγορία:Κάτοχοι μεταλλίων του Πανελλήνιου Πρωταθλήματος Στίβου
Μετρονόμος του Μαίλτσελ
Κατασκευή
Ο Μετρονόμος του Μαίλτσελ (γερμ. Mälzell Metronom) πρωτοκατασκευάστηκε το 1814 από τον Γιόχαν Μέλτσελ (Johann Mälzell). Το ξύλινο κουτί από το ποίο αποτελείται το εξωτερικό του είναι σε σχήμα πυραμίδας, στο εσωτερικό υπάρχει ωρολογιακός μηχανισμός που θέτει σε ταλάντωση μια μακρόστενη (περίπου 18 x 3) επίπεδη ατσάλινη ράβδο (εκκρεμές). Στην βάση της ράβδου υπάρχει μια μικρή τρύπα απ' όπου περνάει ο μεταλλικός άξονας γύρω από τον οποίο ταλαντεύεται η ράβδος. Όσο πιο μικρή είναι η απόσταση μεταξύ του σταθερού και του κινητού βαριδιού, τόσο πιο μεγάλος είναι ο αριθμός των ταλαντώσεων (χτύπων) του εκκρεμούς ανά λεπτό.
Χρήση και Λειτουργία
Ο αριθμός των ταλαντώσεων (40 ως 208 ανά λεπτό: «κλίμακα του Μαίλτσελ») που αναγράφεται πίσω από το εκκρεμές ρυθμίζεται με ένα κινητό ραβδί.
Υπάρχουν επίσης ηλεκτρονικοί μετρονόμοι σε διάφορα μεγέθη.
Παραπομπές
Κατηγορία:Μουσική
Λυσοζύμη
Η λυσοζύμη (αγγλ. Lysozyme), επίσης λευκοκυτταρική λυσοζύμη, είναι ένζυμο, γνωστό χημικώς ως μουραμιδάση (N-acetylmuramide glycanhydrolase), το οποίο ως αντιμικροβιακό ένζυμο, παίζει καθοριστικό ρόλο στο ανοσοποιητικό σύστημα του ανθρώπινου οργανισμού. Ανακαλύφτηκε από τον σπουδαίο βιολόγο Σερ Αλεξάντερ Φλέμινγκ το 1922.
Η λυσοζύμη είναι μια υδρολάση γλυκοσιδίου η οποία καταλύει την υδρόλυση του 1,4-β-δεσμού μεταξύ του Ν-ακετυλομουραμικού οξέως και του κατάλοιπου Ν-ακέτυλο-D-γλυκοσαμίνης στην πεπτιδογλυκάνη, η οποία είναι το κύριο συστατικό στο κυτταρικό τοίχωμα των θετικών κατά γκραμ βακτηρίων. Η υδρόλυση στη συνέχεια υπονομεύει την ακεραιότητα του βακτηριακού τοιχώματος, με αποτέλεσμα τη λύση του βακτηρίου.
Από βιοχημικής άποψης, η λυσοζύμη είναι ένα πολυπεπτίδιο που δομείται από 129 διαφορετικά αμινοξέα και η δράση της είναι εξόχως βακτηριοκτόνος. Απαντάται με φυσικό τρόπο στον ανθρώπινο οργανισμό και αποτελεί "όπλο" στο αμυντικό σύστημα της βλεννογόνου, ενώ έχει συνεχή δράση στον φάρυγγα αποτρέποντας την εκεί προσκόλληση επιβλαβών βακτηρίων. Πρόσθετα, απαντάται στη χημική σύσταση των δακρύων -ουσιαστικά αποτελεί περίπου το 25% των συνολικών πρωτεϊνών των- και συντίθεται στους δακρυϊκούς αδένες καθώς στον αδένα του επιπεφυκότα. Με τη συνεχή δράση της, μειώνει την πιθανότητα των λοιμώξεων και των προσβολών από βακτήρια, στους οφθαλμούς.
Παραπομπές
Κατηγορία:Ένζυμα Κατηγορία:Ανοσολογία Κατηγορία:Αντιμολυσματικοί παράγοντες
Φρέντερικ Πίτσερ
Ο Φρέντερικ Πίτσερ (Frederick William "Freddie" Pitcher, 5 Φεβρουαρίου 1967) είναι πολιτικός από το Ναουρού και πρόεδρος του Ναουρού με βραχύβια θητεία από τις 10 Νοεμβρίου ως τις 15 Νοεμβρίου 2011.
Το Δεκέμβριο του 2007 ο Πίτσερ διορίστηκε υπουργός Οικονομικών επί προεδρίας του Μάρκους Στίβεν και υπηρέτησε επίσης ως υπουργός Βιομηχανίας, Εμπορίου και Περιβάλλοντος. Ο Πίτσερ έγινε πρόεδρος του Ναουρού στις 10 Νοεμβρίου 2011, έπειτα από την παραίτηση του προκατόχου του, Μάρκους Στίβεν. Έχασε την προεδρία με την καταψήφιση της κυβέρνησής του έπειτα από πρόταση δυσπιστίας στο Κοινοβούλιο στις 15 Νοεμβρίου 2011 έχοντας μείνει στην εξουσία μόνο για 6 ημέρες.
Πρόεδρος
Στις 10 Νοεμβρίου 2011 παραιτήθηκε ο πρόεδρος Μάρκους Στίβεν κατηγορούμενος για διαφθορά από την αντιπολίτευση, αναφορικά με το ότι επεχείρησε να εκμεταλλευτεί για ίδιον όφελος μια συμφωνία για φωσφάτες. Ειδικότερα, ο αρχηγός της αντιπολίτευσης, Ντέιβιντ Αντέανγκ κατηγόρησε το Στίβεν ότι ευνόησε επιχειρηματίες από την Ταϊλάνδη. Ο Στίβεν αρνήθηκε τις κατηγορίες, παραιτήθηκε από την προεδρία και παρέμεινε βουλευτής.
Την ίδια μέρα που παραιτήθηκε ο Στίβεν, ο Πίτσερ έγινε πρόεδρος. Η εκλογή του έγινε με 9 ψήφους, εκείνες των βουλευτών που υποστήριξαν την απερχόμενη κυβέρνηση του Στίβεν. Ο τελευταίος παρέμεινε στην κυβέρνηση και μετά την ανάληψη της προεδρίας από τον Πίτσερ. Ο Πίτσερ απέρριψε τις κατηγορίες εναντίον του Στίβεν περί διαφθοράς ως αβάσιμες.
Ο Πίτσερ τον Ιούνιο του 2013 απέτυχε να επανεκλεγεί βουλευτής.
Παραπομπές
Κατηγορία:Πρόεδροι του Ναουρού
Ηλεκτρικό σήμα
Η έννοια ηλεκτρικό σήμα είναι επέκταση της έννοιας σήμα υπο την παραδοχή ότι ο φορέας μετάδοσης του είναι το Ηλεκτρικό φορτίο.
Το ηλεκτρικό σήμα χρησιμοποιείται για την μετάδοση δεδομένων - πληροφορίας από μια πηγή σε ένα προορισμό. Το μέσο μετάδοσης που χρησιμοποιείται ονομάζεται κανάλι μετάδοσης.
Για την προσαρμογή της πληροφορίας από την πηγή προς το μέσο μετάδοσης χρησιμοποιείται ένας μηχανισμός που ονομάζεται κωδικοποιητής καναλιού. Το αντίστροφο συμβαίνει στο προορισμό. Ο δέκτης - αποκωδικοποιητής καναλιού μετατρέπει την το σήμα σε μορφή κατανοητή στον προορισμό. Κάθε σήμα μπορεί να απεικονιστεί σε συνάρτηση με το χρόνο. Χαρακτηριστικά μεγέθη είναι το πλάτος του, και η συχνότητα.
Πηγές
Τεχνολογία δικτύων επικοινωνιών, Εκδ. Ο.Ε.Δ.Β.
Κατηγορία:Τηλεπικοινωνίες Κατηγορία:Μετάδοση δεδομένων Κατηγορία:Επεξεργασία σήματος Κατηγορία:Ψηφιακή επεξεργασία σήματος
Ίρμινγκαρτ της Βαυαρίας
Η 'Ιρμγκαρντ, γερμ. Irmgard von Wittelsbach, prinzessin von Bayern (29 Μαΐου 1923 - 23 Οκτωβρίου 2010) από τον Οίκο του Βίττελσμπαχ ήταν κόρη του διαδόχου πρίγκιπα της Βαυαρίας και με τον γάμο της έγινε πριγκίπισσα της Βαυαρίας.
Βιογραφία
Ήταν η πρώτη (επιζήσασα) κόρη (1η από τον 2ο γάμο) του Ρούπρεχτ διαδόχου πρίγκιπα της Βαυαρίας και της 2ης συζύγου του Αντωνίας των Νασσάου-Βάιλμπουργκ, κόρη του Γουλιέλμου Δ΄ μεγάλου δούκα του Λουξεμβούργου.
Οικογένεια
Παντρεύτηκε το 1950 τον εξάδελφό της Λουδοβίκο των Βίττελσμπαχ πρίγκιπα της Βαυαρίας και είχε τέκνα:
Εξωτερικοί σύνδεσμοι
Κατηγορία:Πριγκίπισσες της Βαυαρίας Κατηγορία:Οίκος του Βίττελσμπαχ Κατηγορία:Βαυαροί ευγενείς
Βούλα Τσιαμήτα
Η Παρασκευή «Βούλα» Τσιαμήτα (γενν. 10 Μαρτίου 1972) είναι Ελληνίδα πρώην πρωταθλήτρια του στίβου, η οποία αγωνιζόταν στο άλμα εις μήκος και το άλμα εις τριπλούν. Το 1999, στέφθηκε παγκόσμια πρωταθλήτρια στο τριπλούν στη Σεβίλλη της Ισπανίας.
Βιογραφικά στοιχεία
Γεννήθηκε και μεγάλωσε στο Βόλο.
Καριέρα και διακρίσεις
Σημαντικός σταθμός στην καριέρα της υπήρξε η συνεργασία της με τον προπονητή των αλμάτων, Γιώργο Πομάσκι. Το 1998 βελτίωσε το προσωπικό της ρεκόρ στο άλμα εις τριπλούν κατά περίπου ένα μέτρο.
Το 1999, γνώρισε τη μεγαλύτερη επιτυχία της, αφού στη Σεβίλλη κέρδισε το χρυσό μετάλλιο στο τριπλούν, με άλμα 14,88 μ., στο Παγκόσμιο Πρωτάθλημα Στίβου. Αυτό υπήρξε και το εθνικό ρεκόρ μέχρι το 2004, όταν η πρωταθλήτρια Πηγή Δεβετζή το κατέρριψε με άλμα στα 15,32 μ., στους Ολυμπιακούς Αγώνες του 2004 στην Αθήνα.
Το προσωπικό της ρεκόρ στο άλμα εις μήκος είναι 6,93 μ. και επιτεύχθηκε τον Αύγουστο του 1999 στην Πάτρα. Αυτό την τοποθετεί δεύτερη στη λίστα των κορυφαίων όλων των εποχών, πίσω μόνο από τη Νίκη Ξάνθου.
Άδοξο τέλος στην καριέρα της
Τον Ιανουάριο 2000 κατά τη διάρκεια προετοιμασίας της τραυματίστηκε σοβαρά στο δεξί της πόδι. Υποβλήθηκε σε λεπτή χειρουργική επέμβαση. Έτσι έχασε τη συμμετοχή της στους Ολυμπιακούς Αγώνες του 2000 στο Σίδνεϊ. Μετά την επιστροφή της, δυστυχώς, οι τραυματισμοί συνεχίστηκαν. Οι επίμονοι τραυματισμοί την έκαναν να εγκαταλείψει την ενεργό δράση το 2004.
Εξωτερικοί σύνδεσμοι
Κατηγορία:Ελληνίδες αθλήτριες του άλματος εις μήκος Κατηγορία:Ελληνίδες αθλήτριες του άλματος εις τριπλούν Κατηγορία:Αθλητές στίβου Πανελληνίου Κατηγορία:Κάτοχοι μεταλλίων του Πανελλήνιου Πρωταθλήματος Στίβου Κατηγορία:Κάτοχοι μεταλλίων του Παγκοσμίου Πρωταθλήματος Στίβου
Τοξικομανία
Τοξικομανία ή εξάρτηση από ναρκωτικά και φάρμακα είναι η έξη της χρήσης ναρκωτικών ουσιών ή φαρμάκων που δεν δύναται να αποβληθεί αυτοδυνάμως από τον χρήστη. Σύμφωνα με τον Π.Ο.Υ. η εξάρτηση είναι μία κατάσταση αλληλεπίδρασης μεταξύ ενός ζώντος οργανισμού και ενός ναρκωτικού, η οποία χαρακτηρίζεται από επιδράσεις στη συμπεριφορά ή άλλες που περιλαμβάνουν πάντοτε μία εσωτερική ώθηση για λήψη ναρκωτικού σε περιοδική ή διαρκή βάση, με σκοπό τη βίωση ψυχικών εμπειριών και σε ορισμένες περιπτώσεις την αποφυγή ενοχλήσεων που προκαλούνται από την έλλειψή της (σύνδρομο στέρησης).
Κοινά ναρκωτικά είναι το αλκοόλ η ηρωίνη, η κάνναβη, η κοκαΐνη, το MDMA (έκσταση), οι αμφεταμίνες, το LSD (διαιθυλαμίδιο λυσεργικού οξέος), τα παραισθησιογόνα μανιτάρια, η κεταμίνη, το GHB (γ-υδροξυβουτυρικό οξύ). Στην κατηγορία ναρκωτικά περιλαμβάνονται φάρμακα αγχολυτικά, υπνωτικά, αντικαταθλιπτικά, διεγερτικά του Κεντρικού Νευρικού Συστήματος και οπιοειδή αναλγητικά.
Νομικά απαγορεύεται η κατοχή, χρήση και διακίνηση ναρκωτικών. Οι παραβάτες τιμωρούνται με φυλάκιση 1 έτους έως κάθειρξη 10 ετών.
Η χρήση ναρκωτικών ουσιών σχετίζεται με οξέα και χρόνια προβλήματα υγείας που εξαρτώνται από τις ιδιότητες των ουσιών, την οδό χορήγησης, την ατομική ευαλωτότητα και το κοινωνικό πλαίσιο της χρήσης τους. Στις οξείες βλάβες συμπεριλαμβάνεται η λήψη υπερβολικής δόσης που αποτελεί και το συνηθέστερο αίτιο θανάτου. Γενικά αποτελούν κίνδυνο για τη δημόσια υγεία και συνδέονται με λοιμώδη νοσήματα, νοσηρότητα και θνησιμότητα, επειδή όσοι κάνουν χρήση ναρκωτικών, ιδίως ενέσιμη, κινδυνεύουν να προσβληθούν από λοιμώδη νοσήματα λόγω κοινής χρήσης συνέργων (βελόνες). To AIDS (HIV) και η ιογενής ηπατίτιδα εμφανίζουν υψηλό επιπολασμό στους χρήστες ενέσιμων ναρκωτικών σε ολόκληρη την Ευρώπη.
Αναφορές
Κατηγορία:Κοινωνικά ζητήματα
Οι Μεν Και Οι Δεν
Οι μεν και οι δεν είναι ελληνική κωμική τηλεοπτική σειρά που προβλήθηκε τις περιόδους 1993-1994, 1994-1995 και 1995-1996 από τον ANT1. Το σενάριο της σειράς έγραψαν οι Άννα Χατζησοφιά και Χάρης Ρώμας, ενώ τη σκηνοθεσία ανέλαβε η Φωτεινή Κοτρώτση. Πρωταγωνιστούν οι ηθοποιοί Χάρης Ρώμας, Άννα Κουρή, Στέλιος Μάινας και Τζόυς Ευείδη. Η σειρά σημείωσε τεράστια επιτυχία και έχει επαναπροβληθεί πολλές φορές σε επανάληψη.
Πλοκή
Ο Διονύσης Δάγκας (Χάρης Ρώμας) ήταν ένας μεγαλοδικηγόρος που πάντα υπερασπιζόταν εγκληματίες. Είχε παντρευτεί την τεμπέλα και σπάταλη Βάνα (Άννα Κουρή), γόνο αριστοκρατικής οικογένειας της Αθήνας, και συζούν σε μια πολυκατοικία στο Κολωνάκι. Ο Τίμος και η Νανά Σταμάτη (Στέλιος Μάινας και Τζόυς Ευείδη), άνεργος τεμπέλης και καλλιτέχνιδα κατασκευής σκουλαρικιών και πινάκων, αντίστοιχα, μετακομίζουν στο διπλανό μικρό διαμέρισμα, που το κερδίζουν σε διαγωνισμό του ANT1. Ο Τίμος και η Νανά έκαναν τα πάντα για να πάρουν χρήματα από τους διπλανούς και κυρίως από το Διονύση, που ήταν μεγάλος τσιγκούνης. Γενικότερα, επίσης, η σύγκρουση μεταξύ των δύο ζευγαριών έγινε αναπόφευκτη και διαρκής, καθώς ο συντηρητισμός και ο σνομπισμός των μεγαλοαστών Δάγκα ερχόταν σε σφοδρή αντίθεση με τη νοοτροπία «ό,τι βρέξει ας κατεβάσει» των «προχωρημένων» γειτόνων τους.
Χαρακτήρες
Μολονότι δεν υπήρξε ποτέ κάποιο «βιογραφικό» επεισόδιο, η σειρά παρέθετε συχνά αναφορές και για το παρελθόν των χαρακτήρων, όπως και για χρονολογίες πριν από την έναρξη της σειράς - για παράδειγμα, το έτος του γάμου Διονύση και Βάνας εξάγεται από έμμεσες χρονικές αναφορές σε αρκετά επεισόδια, ενώ οι ηλικίες της Βάνας και της Νανάς αναφέρονται στο επεισόδιο 38 «Παντρεμένες Αφροδίτες».
Διονύσης Δάγκας
Ο Διονύσης γεννήθηκε το 1960 στα Πετράλωνα, με λαϊκή καταγωγή από τα Γκράβαρα (όπως ανέφερε η Βάνα στο επεισόδιο 2 «Λαός και Κολωνάκι»). Μεγάλωσε με την μητέρα του, Όλγα, η οποία ήταν λαϊκή τραγουδίστρια σε μπουζουξίδικα. Η μητέρα του, δεν του είχε αποκαλύψει ποτέ το όνομα του πατέρα του και έτσι αναγκάστηκε μετά από πολλά χρόνια να ψάξει και να τον βρει. Όπως αποκαλύφθηκε στο επεισόδιο 27, ο πατέρας του λεγόταν Βίκτωρ και ήταν μία drag queen που είχε μετακομίσει στη Νέα Υόρκη. Τα παιδικά χρόνια του Διονύση ήταν ιδιαιτέρως φτωχικά και γι’ αυτό άρχισε να διαβάζει και να επιτυγχάνει στη μαθητική ζωή του, για να ξεχνάει την φτώχεια του και για να μπορέσει να πετύχει επαγγελματικά στη ζωή του. Όταν ήταν μικρός, το αγαπημένο του κατοικίδιο ήταν ένα κουνελάκι. Σε κάποια δύσκολη συγκυρία, όταν η μητέρα του Διονύση δεν έβρισκε δουλειά και δεν μπορούσε έτσι να αγοράσει φαγητό, σκότωσε το κουνελάκι και του το σέρβιρε στιφάδο. Αυτό το γεγονός του άφησε τότε ψυχολογικό τραύμα, όπως παραδέχτηκε στο επεισόδιο 14.
Ο Διονύσης μεγάλωσε και σπούδασε Νομική. Μέσα σε λίγα χρόνια, έγινε πολύ επιτυχημένος δικηγόρος και έλαβε μια εξαιρετική θέση στο Ανώτατο Δικαστήριο της Ελλάδος, τον Άρειο Πάγο, με αποτέλεσμα να γίνει «δικηγόρος παρ' Αρείω Πάγω», αποκτώντας και το προσωνύμιο «σουπιά του Αρείου Πάγου». Γνώρισε τυχαία την Βασιλική (Βάνα) Ασπρολέοντα, γόνο αθηναϊκής αριστοκρατικής οικογένειας (η γνωριμία έγινε όταν μοιράστηκαν την επιβίβαση σε ένα ταξί Mercedes, όπως ανέφερε ο ίδιος στο επεισόδιο 39 «Αυτό το κάτι»), την οποία τελικώς παντρεύτηκε στις 12 Φεβρουαρίου 1988 (η ημερομηνία αναφέρεται στο επεισόδιο 51 «Top models» και το έτος εξάγεται από αρκετά επεισόδια όπου αναφέρονται τα χρόνια του γάμου). Το νεόνυμφο ζευγάρι μετακόμισε τότε στο προικώο της Βάνας, ένα μεγάλο ρετιρέ 180 τ.μ. στον έκτο όροφο της (υποθετικής) οδού Φιλοκράτους 10 στο Κολωνάκι των Αθηνών.
Μετά το γάμο του, ο Διονύσης έγινε κομπλεξικός νεόπλουτος και πάντα ήθελε να εντυπωσιάζει τους άλλους, επιδεικνύοντας τον πλούτο του και τις γνώσεις του. Έγινε σνομπ και πάντα απεχθανόταν να θυμάται τα παιδικά του χρόνια και τη λαϊκή του καταγωγή. Από την άλλη, ήταν ένας μίζερος και τσιγκούνης, που δεν του άρεσαν οι μεγάλες σπατάλες. Στο επεισόδιο 105 «Η τυχερή δεκάρα» παρουσιάζεται πως το είδωλό του όταν ήταν παιδί υπήρξε ο πάμπλουτος Σκρουτζ Μακ Ντακ, σε βαθμό που ο Διονύσης να έχει και την δική του Τυχερή Δεκάρα. Γενικότερα ήταν ένας αριβίστας που επεδίωκε με κάθε μέσο την επαγγελματική και κοινωνική του άνοδο, ενώ παράλληλα είχε υπερβολικά συντηρητικές κοινωνικές και πολιτικές θέσεις. Επίσης, ήδη πριν την έναρξη της σειράς και σε όλη τη διάρκειά της, το ζευγάρι είχε στην κατοχή του δύο αυτοκίνητα: μια BMW Σειράς 3 E36 σεντάν του 1991 ή 1992, στην οποία είχαν μεγάλη αδυναμία και ο Διονύσης και η Βάνα, καθώς και ένα μικρότερο (δεν αναφέρθηκε ποτέ στη σειρά τι εταιρεία ή μοντέλο ήταν). Ο διαρκής πόθος του Διονύση πάντως, σε όλη τη διάρκεια της σειράς, ήταν να καταφέρει να αποκτήσει μια Jaguar, ενώ η Βάνα αντίστοιχα, σε όλη τη σειρά, επιθυμούσε διακαώς και απαιτούσε να πάρουν ένα καμπριολέ.
Κατά τη διάρκεια των επεισοδίων, ο Διονύσης στήριζε οικονομικά τους δύο του γείτονες και τη γυναίκα του, Βάνα, αν και συχνά χωρίς τη θέλησή του, ως αποτέλεσμα των σχεδίων που κατάστρωναν οι άλλοι τρεις για να του πάρουν λεφτά. Κατά το τέλος της σειράς, έγινε πατέρας δύο παιδιών, αλλά νοιώθει περισσότερη συμπάθεια στα παιδιά των γειτόνων του και ειδικά στον γιο του Τίμου. Αυτό συνέβη λόγω του ότι στην κλινική η νοσοκόμα άλλαξε κατά λάθος τις ταμπελίτσες των ονομάτων των μωρών, συγχύζοντας έτσι τους μπαμπάδες Διονύση και Τίμο, και τις μαμάδες Βάνα και Νανά. Στο φινάλε, ο Διονύσης καταλήγει να μεγαλώνει τέσσερα παιδιά, αντί για δύο, και επίσης να ζει μαζί με το ζεύγος Σταμάτη.
Βασιλική (Βάνα) Δάγκα - Ασπρολέοντα
Η Βασιλική «Βάνα» Δάγκα (γεννημένη Ασπρολέοντα) είναι η σύζυγος του Διονύση. Γεννήθηκε το 1964 σε μια πλούσια και αριστοκρατική οικογένεια της Αθήνας και μεγάλωσε μέσα στην άνεση και την καλοπέραση, ενώ φοίτησε στα καλύτερα σχολεία. Οι δυνατότητες αυτές όμως της δόθηκαν αποκλειστικά και μόνο διότι οι γονείς της είχαν πολλά χρήματα. Η Βάνα από μόνη της δεν είναι έξυπνη, με τη νοημοσύνη της να φαίνεται σαν να έχει μείνει στην παιδική ηλικία, και ενίοτε δείχνει πολύ αφελής. Οι σπουδές της, δεν της έδωσαν καμία πρακτική βοήθεια και την άφησαν με πολύ λίγες γνώσεις.
Αφού τελείωσε το σχολείο, η Βάνα Ασπρολέοντα γνώρισε τον Διονύση Δάγκα και τελικώς παντρεύτηκαν στις 12 Φεβρουαρίου 1988. Για την ακρίβεια ο Διονύσης την προσέγγισε για τις εξαιρετικές της γνωριμίες με την υψηλή κοινωνία. Από την άλλη, κατά ειρωνεία της τύχης, η Βανούλα παντρεύτηκε τον Διονύση γιατί ήταν πραγματικά ερωτευμένη μαζί του και τον θαύμαζε για την επιτυχημένη του καριέρα και τις δυναμικές λύσεις που κατάφερνε να επινοεί για όλα τα ζητήματα. Καθώς μάλιστα η Βάνα ήταν σε όλη τη ζωή της ανεπάγγελτη, όταν την ρωτούσαν τι δουλειά κάνει, συνήθιζε να απαντάει «είμαι η γυναίκα του Διονύση» (όπως συνέβη ήδη από το επεισόδιο 1). Αντιθέτως, ο Διονύσης, και μεταγενέστερα και οι Σταμάτηδες, την αντιμετώπιζαν ως χαζή, αμόρφωτη, ανοικοκύρευτη και εντελώς άχρηστη, και πρακτικώς είχαν δίκιο, καθώς η Βάνα ήξερε να ασχολείται μόνο με την εμφάνισή της και την κοσμική ζωή και να περνάει τον περισσότερο χρόνο της μέσα στο σπίτι.
Διαχρονικά η Βάνα είχε πάντα και μια έντονη ωραιοπάθεια, με συχνές σχετικές ατάκες της «το θεϊκό κορμί μου» και «το θείο κορμί μου», καθώς και μια ακραία φοβία μήπως της σπάσει κάποιο από τα τεράστια νύχια της, που διατηρούσε με φανατισμό, με αποτέλεσμα να αποφεύγει κάθε χειρωνακτική δουλειά. Η μεγαλύτερή της απογοήτευση κατά την διάρκεια όλων των επεισοδίων ήταν ότι υπήρξε πάντα μια θερμή και ερωτική γυναίκα, η οποία παντρεύτηκε έναν ψυχρό σύζυγο, καθώς από το 1992 (από έμμεση αναφορά της Βάνας στο επεισόδιο 2 «Λαός και Κολωνάκι» τον Σεπτέμβριο του 1993) και μετά, ο Διονύσης έχασε κάθε ενδιαφέρον για ερωτική επαφή, γεγονός που συχνά πυροδοτούσε εντάσεις και συγκρούσεις στο ζευγάρι. Για να παρηγορηθεί η Βάνα, αγόραζε διαρκώς γούνες και κοσμήματα, συχνά κλέβοντας τις πιστωτικές κάρτες του Διονύση ή λεφτά από το πορτοφόλι του, εκνευρίζοντας τον τσιγκούνη Διονύση. Αρκετές φορές μάλιστα, η Βάνα έβγαζε μια εκκωφαντική τσιρίδα, το γνωστότερο σήμα κατατεθέν της, από εκνευρισμό ή σε καταστάσεις πανικού ή συχνότερα για να εξαναγκάσει τον Διονύση να της εκπληρώσει τις επιθυμίες της. Επίσης, η Βάνα είχε και μια σκυλίτσα θιβετιανής ράτσας Λάσα Άπσο, την Τερέζ, την οποία μάλιστα κρατούσε συνήθως μαζί της, στα χέρια της, και πάντα την φώναζε «παιδί» και «το παιδί μας», προσθέτοντας ακόμα μεγαλύτερο εκνευρισμό στον Διονύση.
Κατά τη διάρκεια των επεισοδίων, η Βάνα άρχισε να αναπτύσσει μια παράξενη φιλία με την Νανά. Στα τέλη του 1993, στο επεισόδιο 11 «Η τζαζ και ο ροκ» η μητέρα της Βάνας, Βαρβάρα Ασπρολέοντα, βρισκόταν εν διαστάσει με τον πατέρα της Βάνας. Όταν ο πατέρας της Νανάς, Βαγγέλης Κουρούπας, ερωτεύθηκε την μητέρα της Βάνας, κατέληξε στο να συνάψει δεσμό με την Βαρβάρα. Το αποτέλεσμα ήταν η Νανά και η Βάνα να γίνουν «αδελφές εξ αγχιστείας». Αυτό το γεγονός βοήθησε τη Βάνα και τη Νανά να γίνουν πολύ φίλες. Πάντα η Βάνα είχε τάση να μειώνει τη Νανά για την καταγωγή της, το λεξιλόγιό της και τις ενδυματολογικές της επιλογές, καθώς και για την εμφάνισή της, ενίοτε αποκαλώντας την Νανά «κοκκινόμαλλο τέρας» (σποραδικά και ο Διονύσης το έλεγε αυτό) και «κακάσχημη λαϊκάντζα». Ταυτόχρονα όμως ήταν πρόθυμη να βοηθήσει τη Νανά σε πολλά σχέδια για να μπορέσουν να αποκτήσουν χρήματα. Επίσης, η Βάνα αισθανόταν ζήλια για τις ερωτικές επιδόσεις του ζεύγους των γειτόνων και συχνά ζητούσε από τη Νανά συμβουλές για το πώς θα έπειθε τον Διονύση να δεχτεί να την προσεγγίσει ως σύζυγος.
Στο τέλος της σειράς, στο επεισόδιο 108, η Βάνα έγινε μητέρα δύο παιδιών, αλλά νοιώθει περισσότερη συμπάθεια στα παιδιά των γειτόνων της και ειδικά στην κόρη της Νανάς. Αυτό συνέβη λόγω του ότι στην κλινική, η νοσοκόμα άλλαξε κατά λάθος τις ταμπελίτσες των ονομάτων των μωρών, συγχύζοντας έτσι τους μπαμπάδες Διονύση και Τίμο, και τις μαμάδες Βάνα και Νανά, με αποτέλεσμα να μεγαλώνουν τα δύο ζεύγη λάθος παιδιά.
Τιμόθεος (Τίμος) Σταμάτης
Ο Τίμος Σταμάτης γεννήθηκε το 1960 στην Αντίπαρο. Η μητέρα του ήταν δασκάλα, αλλά ο Τίμος εναντιώθηκε στις αξίες της μητέρας του και άρχισε να ζει μια μποέμικη ζωή. Τελικώς γνώρισε την αντίστοιχης νοοτροπίας Νανά το 1985 (σύμφωνα με σχετικό σχόλιο της Νανάς στο επεισόδιο 56 «Βαλές και χαβαλές») και παντρεύτηκαν το 1986 (η χρονολογία εξάγεται από μια αναφορά στο επεισόδιο 47 «Είμαι φίνο φανταράκι») και μάλιστα στις 12 Φεβρουαρίου, την ίδια ημερομηνία με το ζεύγος Δάγκα, όπως γίνεται γνωστό στο επεισόδιο 71 «Η επέτειος», αλλά 2 έτη νωρίτερα. Κατά κανόνα ταιριάζουν ως ζευγάρι, αν και μερικές φορές σημειώνονται κάποιες εντάσεις μεταξύ τους, με τον Τίμο συχνά να της φωνάζει την ατάκα «Σε ποιον τα κάνεις αυτά μωρή; Στον άντρα (ή λεβέντη) τον Αντιπαριώτη;» έξαλλος. Σε όλα τα επεισόδια ήταν άνεργος (συχνά γινόταν αναφορά από την Νανά ότι σε ολόκληρη τη ζωή του ο Τίμος υπήρξε άνεργος) και στηριζόταν οικονομικά από τα εισοδήματα της Νανάς, από τις μικροκλοπές που διέπραττε, από κάποιες αυτοσχέδιες παράνομες ή ημι-παράνομες επιχειρήσεις που κυριολεκτικά «έστηνε στο πόδι» και από την τράκα που έκανε στον «κολλητό» του, τον Διονύση.
Στο τέλος των επεισοδίων ο Τίμος γίνεται πατέρας δύο παιδιών, αλλά νοιώθει περισσότερη συμπάθεια στα παιδιά των γειτόνων του και ειδικά στον γιο του Διονύση, στον οποίο μαθαίνει και να κλέβει. Αυτό συνέβη διότι στην κλινική, η νοσοκόμα άλλαξε κατά λάθος τις ταμπελίτσες των ονομάτων των μωρών, συγχύζοντας έτσι τους μπαμπάδες Διονύση και Τίμο, και τις μαμάδες Βάνα και Νανά, με αποτέλεσμα να μεγαλώνουν τα δύο ζεύγη λάθος παιδιά.
Αθηνά (Νανά) Σταμάτη - Κουρούπα
Η Νανά γεννήθηκε το 1962 στα Άνω ή Κάτω Κρεμαστά της Αρκαδίας. Η μητέρα της, λουλουδού στο επάγγελμα και πολύ θεοσεβής άνθρωπος, καταγόταν από τα Άνω Κρεμαστά, ενώ ο πατέρας της, ένας ροκ μουσικός, ο οποίος πήγε στην Κορέα, στο Νεπάλ, στο Άμστερνταμ, και γενικότερα γύρισε σχεδόν όλο τον κόσμο (όπως αναφέρει στο επεισόδιο 11), καταγόταν από τα Κάτω Κρεμαστά. Η Νανά υπεραγαπάει τον πατέρα της.
Σε όλη τη διάρκεια της σειράς η Νανά ζει μια μποέμικη ζωή με τον σύζυγό της, τον Τίμο Σταμάτη. Επίσημα αυτοπροσδιορίζεται ως καλλιτέχνης και ζωγραφίζει πίνακες, ενώ επίσης φτιάχνει και σκουλαρίκια, καθώς και άλλα «κομψοτεχνήματα», όλα από φτηνά υλικά, και συνήθως παράξενα και αντισυμβατικά, τα οποία πωλεί στο Μοναστηράκι των Αθηνών. Αντίθετα με τον Τίμο, είναι πανέξυπνη και οδηγεί τον Τίμο ή τη Βάνα ή και τους δύο σε σχέδια για να εισπράξουν χρήματα. Επίσης είναι αθυρόστομη, με ένα άκρως λαϊκίστικο λεξιλόγιο και ενίοτε δικές της αυτοσχέδιες λέξεις, ενώ η συχνότερη ατάκα της είναι το επιφώνημα «ε ποτέ», όταν θέλει να δείξει έκπληξη, θαυμασμό ή εκνευρισμό. Συχνά, επίσης, λέει για τον εαυτό της ή τον συνομιλητή της ή για κάποιον άλλο ότι «θα πάθει την κακιά αφρίτα», εννοώντας ότι θα αφρίσει από το κακό του / της λόγω θυμού. Όπως και ο Τίμος, συχνά και η Νανά αποκαλεί τον Διονύση «χασοδίκη», προκαλώντας του ακόμα μεγαλύτερο εκνευρισμό.
Στο τέλος των επεισοδίων γίνεται μητέρα δύο παιδιών, αλλά νοιώθει περισσότερη συμπάθεια στα παιδιά των γειτόνων της και ειδικά στην κόρη της Βάνας. Αυτό συνέβη διότι στην κλινική, η νοσοκόμα άλλαξε κατά λάθος τις ταμπελίτσες των ονομάτων των μωρών, συγχύζοντας έτσι τους μπαμπάδες Διονύση και Τίμο, και τις μαμάδες Βάνα και Νανά, με αποτέλεσμα να μεγαλώνουν τα δύο ζεύγη λάθος παιδιά.
Παραγωγή
Η παραγωγή της σειράς έγινε από τα Studio ATA, με σκηνοθέτη τη Φωτεινή Κοτρώτση και τηλεοπτική πρεμιέρα στον ΑΝΤ1 την Πέμπτη 16 Σεπτεμβρίου 1993, με ώρα προβολής 21:00 εξ αρχής και σε όλη τη διάρκεια της σειράς. Την οργάνωση παραγωγής ανέλαβε η Φρόσω Ράλλη, που κατά την έναρξη της προετοιμασίας, το 1992, ήταν ήδη σε φάση τεράστιας επιτυχίας με τους Απαράδεκτους και ήταν ήδη μέτοχος της εταιρείας παραγωγής Studio ATA.
Οι αρχικοί ηθοποιοί που είχαν επιλεγεί για τους ρόλους του Τίμου και της Νανάς Σταμάτη ήταν ο Χρήστος Ευθυμίου και η Κατερίνα Πετούση, όπως είχε προτιμήσει ο Χάρης Ρώμας, ενώ ο ίδιος και η Άννα Κουρή πήγαιναν εξ αρχής μαζί με το όλο εγχείρημα, όπως προαναφέρθηκε. Ωστόσο, όταν ξεκίνησαν τα πρώτα γυρίσματα, το καλοκαίρι του 1992, και οι συντελεστές του καναλιού είδαν το πρώτο επεισόδιο σε δοκιμαστική προβολή, δεν ικανοποιήθηκαν από την επιλογή των ηθοποιών για το ζεύγος Σταμάτη, καθώς θεώρησαν ότι δεν ταίριαζαν με τους ρόλους, και έδωσαν εντολή να γίνει οντισιόν, στην οποία επέλεξαν τον Στέλιο Μάινα και την Τζόυς Ευείδη. Ειδικά για την Τζόυς Ευείδη, επέμεινε η τότε υπεύθυνη του τηλεοπτικού σταθμού, Άλκηστις Μαραγκουδάκη, επειδή την είχε προσέξει προηγουμένως στο Ρετιρέ (1990-1992). Αυτή η καθυστέρηση, είχε ως συνέπεια να μετατεθεί η πρεμιέρα της σειράς για την επόμενη σεζόν, του 1993-1994, καθώς την τότε εποχή οι πρεμιέρες των σίριαλ γίνονταν με αυστηρή τήρηση της έναρξης της εκάστοτε τηλεοπτικής σεζόν, που ήταν τότε στα μέσα Σεπτεμβρίου για τα ιδιωτικά κανάλια και τον Οκτώβριο για τα κρατικά κανάλια.
Για τους τίτλους αρχής, η Τζόυς Ευείδη είχε βρει το κομμάτι της Ίμα Σουμάκ Malambo No. 1, το οποίο μάλιστα είχε παιχτεί στα αρχικά τηλεοπτικά διαφημιστικά της σειράς το καλοκαίρι του 1993, πριν την πρεμιέρα, και το κανάλι προσπάθησε τότε να αποκτήσει τα δικαιώματά του, αλλά επειδή ήταν πάρα πολύ ακριβά, τελικώς αρκέστηκε σε μια διασκευή του τραγουδιού, στην οποία τραγούδησε η Λία Βίσση. Ωστόσο, το αυθεντικό τραγούδι της Σουμάκ ακούγεται κανονικά, και για άγνωστους λόγους, στους τίτλους έναρξης του 5ου επεισοδίου.
Αφού συγκεντρώθηκαν όλοι οι τελικοί πρωταγωνιστές της σειράς, έκαναν διαρκείς πρόβες στο σπίτι του Χάρη Ρώμα για έναν χρόνο μέχρι την τηλεοπτική πρεμιέρα. Επίσης, τα γυρίσματα με τους τελικούς πρωταγωνιστές ξεκίνησαν έξι μήνες πριν την τηλεοπτική πρεμιέρα, η οποία έγινε τον Σεπτέμβριο του 1993. Μάλιστα οι ηθοποιοί είχαν κάνει πρόβα τα 10 πρώτα επεισόδια πριν ξεκινήσουν τα γυρίσματα.
Στα αρχικά στάδια προετοιμασίας του εγχειρήματος και κατά την επιλογή των ονομάτων των ρόλων, ο Χάρης Ρώμας επέλεξε το μικρό όνομα της μητέρας του για τον ρόλο της τηλεοπτικής συζύγου του στη σειρά, τη δημοφιλή Βάνα Δάγκα. Όπως είχε τότε δηλώσει ο Χάρης Ρώμας, η επιλογή του ονόματος Βάνα έγινε διότι θεώρησε ότι το όνομα της μητέρας του στο ρόλο της τηλεοπτικής συζύγου θα του έφερνε γούρι και ότι τελικώς δικαιώθηκε.
Επίσης στα πρώτα στάδια προετοιμασίας, πριν ακόμα υποβληθεί στο κανάλι, ο αρχικός ανεπίσημος τίτλος της σειράς ήταν Το ζευγάρι της διπλανής πόρτας, μια ιδέα που είχε προέλθει από τον τίτλο του ερωτικού θρίλερ του Φρανσουά Τρυφώ The Woman Next Door (La Femme d'à Côté) του 1981. Ωστόσο, επειδή είχε θεωρηθεί ως υπερβολικά σοβαρός για κωμική σειρά και ότι δεν θα ήταν αρκετά νεανικός και εμπορικός, δεν υπήρχε η προοπτική να διατηρηθεί ως ο τελικός τίτλος και είναι ιστορικά αμφίβολο αν εστάλη ποτέ στο κανάλι με αυτό τον τίτλο.
Η έμπνευση για τον τελικό τίτλο Οι Μεν και οι Δεν προήλθε από έναν σχεδόν ομώνυμο τίτλο ταινίας, επίσης του γαλλικού κινηματογράφου και παραγωγής 1981, το ιστορικό δραματικό μιούζικαλ Les uns et les autres, που έγινε γνωστό στην Ελλάδα με τον τίτλο Η ζωή είναι ένα μπολερό, αλλά η ακριβής μετάφραση σημαίνει τον τίτλο της τηλεοπτικής σειράς. Ο αρχικός τίτλος της σειράς αναφέρθηκε μέσα στο επεισόδιο 1 «Μοιραία συνάντηση», όταν το ζεύγος Δάγκα επισκέπτεται για πρώτη φορά το ζεύγος Σταμάτη και, κατά την είσοδό τους στο διαμέρισμα, αυτοσυστήνονται ως «Διονύσης και Βάνα, το ζευγάρι της διπλανής πόρτας».
Κατά το αρχικό σενάριο και στην πρεμιέρα της σειράς, ο πρώτος εκ των τεσσάρων πρωταγωνιστικών χαρακτήρων, Διονύσης Δάγκας (Χάρης Ρώμας) ονομαζόταν Διονύσης Γάγκας, επίθετο που αντικαταστάθηκε οριστικά μετά το 10ο επεισόδιο. Ωστόσο, το Δάγκας ακούγεται και στα επεισόδια 2, 3, 4, 6, 7 και 9, καθώς πριν την προβολή τους είχε προλάβει να ηχογραφηθεί το νέο επίθετο σε αυτά, με voice over, ενώ το αρχικό ακούγεται μόνο στα επεισόδια 1, 5, 8 και 10. Επίσης, σε όλη τη διάρκεια της σειράς, με μοναδική εξαίρεση το επεισόδιο 1 «Μοιραία συνάντηση», ο Διονύσης και η Βάνα αναφέρονται στους τελικούς τίτλους των επεισοδίων ως «το ζεύγος Δάγκα».
Το εορταστικό επεισόδιο «70 χρόνια μεν, αλλά δεν» προβλήθηκε για πρώτη φορά στις 24 Δεκεμβρίου του 1994, με συνολική διάρκεια 125 λεπτά, και έδειχνε τους πρωταγωνιστές να λαμβάνουν μέρος σε επτά διαφορετικές ιστορίες, με την καθεμία από αυτές σε διαφορετική δεκαετία. Ως αποτέλεσμα, χωριζόταν σε επτά ενότητες, με τους ηθοποιούς σε διαφορετικούς ρόλους κάθε φορά, ξεκινώντας από την αρχική ενότητα «1930 και κάτι» και καταλήγοντας στην τελική «1990 και κάτι», στην οποία οι ηθοποιοί έπαιζαν πάλι ως το ζεύγος Δάγκα και το ζεύγος Σταμάτη. Για πρώτη φορά επαναπροβλήθηκε στις 6 Ιανουαρίου του 1995, καθώς και σε όλες σχεδόν τις μετέπειτα εορτές Χριστουγέννων για πάνω από 20 χρόνια μετά (με την πιο πρόσφατη προβολή στις 25 Δεκεμβρίου του 2017).
Υπήρξε και ένα ακόμα εορταστικό επεισόδιο, το 2-ωρο αποκριάτικο «Οι Μεν και οι Δεν: Κότες Κλαμπ», ως αναφορά στο διάσημο Κότον Κλαμπ και παρωδία της ταινίας Κότον Κλαμπ του 1984. Επίσης, στο επεισόδιο 66 «Η σωσίας» η Άννα Κουρή έπαιξε διπλό ρόλο, με δεύτερο ρόλο ως Μάνια Σακκά, που ήταν στο σενάριο μια σωσίας της Βάνας Δάγκα.
Κατά την προετοιμασία της σειράς, στο αρχικό σενάριο δεν υπήρχε η Τερέζ. Ενώ οι πρωταγωνιστές έκαναν πρόβες στο σπίτι του Χάρη Ρώμα και καθώς η Άννα Κουρή έπαιρνε πάντα μαζί της και την σκυλίτσα της, την Τερέζ, κάποια στιγμή, 6 μήνες μετά από τη στιγμή που είχαν ξεκινήσει οι πρόβες, η Τζόυς Ευείδη είπε στον Ρώμα και στην Κουρή ότι «η Τερέζ είναι η προέκταση του χεριού της Άννας και πρέπει να τη βάλουμε στη σειρά». Η πρόταση έγινε επίσημα δεκτή και έτσι προστέθηκε στο καστ της σειράς, όπου εμφανίστηκε ήδη από το πρώτο επεισόδιο στις 16 Σεπτεμβρίου του 1993 και σε όλα μετέπειτα. Επίσης, εμφανιζόταν πάντα και στους τίτλους έναρξης, όπου αναφερόταν αρχικά ως Τερέζ Πατσαβούρα Κουρή, ενώ από το επεισόδιο 69 και μετά, ως Τερέζ Κουρή. Μάλιστα, η Άννα Κουρή απαίτησε τότε να πληρώνεται και η Τερέζ για τον ρόλο της, όπως και έγινε. Για την ακρίβεια, την πρώτη σεζόν έπαιρνε 10 χιλιάδες δραχμές το μήνα και από την έναρξη της δεύτερης σεζόν και μετά ο μισθός της αυξήθηκε στις 20 χιλιάδες το μήνα.
Το κλαρίνο που έπαιζε διαρκώς ο Τίμος Σταμάτης σε πολλά επεισόδια της σειράς, ήταν σε αυθεντικό παίξιμο του Στέλιου Μάινα, καθώς ο ηθοποιός ήταν τότε και πραγματικά ερασιτέχνης κλαρινίστας.
Το έργο ήταν τρικάμερο και κατά συνέπεια, σε συνδυασμό και με το γύρισμα αποκλειστικά σε στούντιο, ήταν χαμηλού κόστους παραγωγή. Ωστόσο, η ποιότητα της σειράς ήταν ιδιαίτερα προσεγμένη και τα σκηνικά της επιβλητικά, ιδίως στο διαμέρισμα των Δάγκα, ενώ και η ανάλυση της εικόνας (μολονότι, λόγω παλαιότητας, η εικόνα ήταν αποκλειστικά σε αναλογία πλευρών 4:3, καθώς τότε δεν είχαν ακόμα εισαχθεί στην Ευρώπη η τηλεοπτική εικόνα αναλογίας 16:9 και οι αντίστοιχες τηλεοπτικές συσκευές) και τα γραφικά των αρχικών και των τελικών τίτλων ήταν υψηλής τεχνολογίας για τα τότε ελληνικά στάνταρ.
Τα γυρίσματα της σειράς διαρκούσαν από τις 8 το πρωί έως τις 6 το απόγευμα, δηλαδή 10 ώρες την ημέρα, με εξαίρεση τις ημέρες που οι πρωταγωνιστές είχαν 2 θεατρικές παραστάσεις, αλλά πάντα 8 έως 10 ώρες. Στην 3η σεζόν της σειράς (1995-1996) γυρίζονταν τρία επεισόδια κάθε φορά, λόγω ακραίας πίεσης χρόνου.
Στο μεγαλύτερο μέρος των 3 ετών της αρχικής προβολής της, η σειρά σημείωσε πολύ υψηλά νούμερα τηλεθέασης, άνω του 50%, και ευρεία κοινωνική απήχηση. Μόλις στα τέλη του 1995, κατά τα μέσα της 3ης σεζόν, άρχισε να εμφανίζει μια σταδιακή πτώση, λόγω της φθοράς του χρόνου, συνεχίζοντας όμως να διατηρεί υψηλά νούμερα και δημοτικότητα, σε βαθμό που ο ΑΝΤ1 είχε ζητήσει επίμονα από τους σεναριογράφους και τους ηθοποιούς να συνεχίσουν την σειρά και για 4η σεζόν. Ωστόσο, παρά τις ασφυκτικές πιέσεις του σταθμού, αλλά και του τηλεοπτικού κοινού, οι ηθοποιοί επέλεξαν με κοινή απόφαση, που ελήφθη τον Μάρτιο του 1996, να την σταματήσουν οριστικά για δύο λόγους: πρώτον διότι φοβήθηκαν την ακραία τυποποίηση και ταύτιση των πρωταγωνιστών με τους ρόλους, και δεύτερον επειδή θεώρησαν ότι αν συνεχιζόταν και για τέταρτη σεζόν θα εκφυλιζόταν και «από κωμική σειρά θα καταντούσε να γίνει μακροχρόνια σαπουνόπερα, με κίνδυνο πτώσης του επιπέδου της», όπως είχαν τότε δηλώσει.
Υποδοχή
Η σειρά θεωρείται μια από τις πιο δημοφιλείς σειρές της ελληνικής ιδιωτικής τηλεόρασης και μάλιστα έχει επαναπροβληθεί σε πολλές διαδοχικές επαναλήψεις για 27 χρόνια μετά τη λήξη της αρχικής προβολής της, στις οποίες μάλιστα πολύ συχνά σημείωνε υψηλότερα νούμερα τηλεθέασης ακόμα και από πολλές καινούριες τότε σειρές.
Ενδεικτικό της μεγάλης απήχησης, είναι ότι κατά την αρχική προβολή της, η Άννα Κουρή και η Τζόυς Ευείδη είχαν κάνει μαζί φωτογραφίσεις σε περιοδικά μόδας για σύνολα ένδυσης, παρά το γεγονός ότι σε ολόκληρη την καριέρα τους δεν έχουν ποτέ ασχοληθεί με τον χώρο της μόδας. Επίσης, η σειρά άφησε και πολλές διαχρονικές ατάκες, όπως το «μάγκας ή Δάγκας» (που ήταν και ο τίτλος του 82ου επεισοδίου), το «κολλητέ, δώσε ένα πεντοχίλιαρο» και άλλες, που αναφέρονται στην ενότητα Χαρακτήρες. Ωστόσο, η εντυπωσιακότερη όλων, ήταν η συχνή εκκωφαντική τσιρίδα της Βάνας, την οποία το κοινό ταύτισε με την ηθοποιό Άννα Κουρή και έγινε το σήμα κατατεθέν της, με αποτέλεσμα να έχει κάνει σποραδική χρήση της και σε μεταγενέστερα σίριαλ και θεατρικά έργα, έως και σήμερα.
Μια άλλη ιδιότητα της σειράς (είχε ξανασυμβεί σε τέτοιο βαθμό μόνο στους Απαράδεκτους, λίγα χρόνια νωρίτερα, επίσης σε παραγωγή από τα Studio ATA), που συνετέλεσε στην επιτυχία της, ήταν ότι είχε κλίμα «ομαδικής τρέλας» που έδινε στους πρωταγωνιστές την ελευθερία να αυτοσχεδιάζουν, με θάρρος, αυθορμητισμό και πηγαίες ερμηνείες με «ερασιτεχνισμό», προσθέτοντας και δικές τους ιδέες και ατάκες στο σενάριο, αντί να το ακολουθούν υποχρεωτικά κατά γράμμα. Επίσης, χαρακτηριστικές ήταν και οι δεκάδες μεταμφιέσεις και εναλλακτικοί ρόλοι που υποδύονταν οι τέσσερις βασικοί χαρακτήρες σε πολλά από τα επεισόδια, καθώς και οι διαρκείς αλλαγές στο χτένισμα της τηλεοπτικής Βάνας, το οποίο συχνά άλλαζε πολλές φορές μέσα στο ίδιο επεισόδιο.
Η σειρά εισήγαγε για πρώτη φορά στην ελληνική τηλεοπτική ιστορία την έννοια του σταρ-κατοικίδιου ζώου, με την Τερέζ, την σκυλίτσα που ανήκε και πραγματικά στην Άννα Κουρή. Μάλιστα, το όνομά της αναγραφόταν και στους τίτλους έναρξης όλων των επεισοδίων της σειράς. Η μεγάλη απήχηση που είχε τότε στο κοινό καθιέρωσε την ιδέα αυτή και στην Ελλάδα, και στα επόμενα χρόνια εμφανίστηκαν σε πρωταγωνιστικούς ρόλους κατοικίδια ζώα και σε άλλες ελληνικές σειρές. Ενδεικτικό της μεγάλης απήχησης που είχε η σειρά στο ευρύ κοινό, είναι το γεγονός ότι η Τερέζ είχε γίνει το πιο αγαπητό κατοικίδιο της Ελλάδας, σε βαθμό που τότε πολλοί θαυμαστές της σειράς και της ηθοποιού είχαν δώσει το όνομα της σκυλίτσας στο κατοικίδιό τους. Το εντυπωσιακό είναι ότι, εκτός από τα ευρύτερα λαϊκά στρώματα, η Τερέζ για μεγάλο χρονικό διάστημα έγινε το αγαπητό κατοικίδιο και των σαλονιών, σε βαθμό που δημιούργησε και σχετική μόδα στις κυρίες της υψηλής κοινωνίας. Γενικότερα, η απήχηση της σειράς συνετέλεσε στην τότε αλλαγή των ηθών σχετικά με την αντιμετώπιση των κατοικίδιων στη χώρα, προς το θετικότερο.
Το 1997, επίσης, λίγο μετά τη λήξη της αρχικής προβολής της, η σειρά «Οι Μεν και οι Δεν» κέρδισε το Βραβείο Καλύτερης Κωμικής Σειράς στο φεστιβάλ του TV Έθνος Τηλεοπτικά Βραβεία «Πρόσωπα», το οποίο διοργανώθηκε τότε για πρώτη χρονιά.
Επαναπροβολές
Η σειρά προβλήθηκε σε επανάληψη πολλές φορές από τον ANT1, σε βαθμό που εξακολουθεί να είναι μία από τις κορυφαίες σε αριθμό επαναλήψεων σειρές στην ιστορία του σταθμού, όπως αντίστοιχα ισχύει το ίδιο και για άλλες δυο σειρές του Χάρη Ρώμα, το Καφέ της Χαράς και το Κωνσταντίνου και Ελένης.
Οι πρώτες μάλιστα επαναπροβολές της, έγιναν και διήρκεσαν ολόκληρο το καλοκαίρι του 1994, μεταξύ της 1ης και της 2ης σεζόν της αρχικής προβολής της, και ολόκληρο το καλοκαίρι του 1995, μεταξύ της 2ης και της 3ης σεζόν. Συνολικά, έχει επαναπροβληθεί από τον ANT1 τις περιόδους 1994 έως 2005 ανελλιπώς, κάθε μεσημέρι, το 2007, το 2008 και όλα τα έτη της περιόδου 2010 έως 2022. Ειδικότερα στις επαναλήψεις τα διαστήματα Απρίλιος-Σεπτέμβριος 2015 και από την Πρωτοχρονιά έως τις αρχές Ιουλίου του 2016 τα επεισόδια προβάλλονταν διπλά (ανά δύο μαζί την ημέρα), και από τις αρχές Ιουλίου έως τις αρχές Οκτωβρίου του 2016 προβάλλονταν ανά ένα κάθε μέρα, ενώ από τα μέσα Ιουλίου του 2017 έως τις αρχές Φεβρουαρίου του 2018 ξανά διπλά. Στη συνέχεια, από τα τέλη Μαΐου έως τα μέσα Σεπτεμβρίου του 2018 προβάλλονταν ανά 1 επεισόδιο την ημέρα, ενώ από τα τέλη Νοεμβρίου του 2018 έως τα μέσα Σεπτεμβρίου του 2019 προβάλλονταν διπλά. Από τα μέσα Οκτωβρίου του 2019 προβάλλονται ανά 1 επεισόδιο την ημέρα και από τα τέλη Απριλίου του 2022 ανά δύο μαζί την ημέρα. Ωστόσο, τα τελευταία χρόνια, δεν προβάλλονται ποτέ σε επανάληψη τα εορταστικά επεισόδια της σειράς.
Παράλληλα, έχει προβληθεί σε πολλές επαναλήψεις και από τον ΑΝΤ1 Κύπρου και τον ΑΝΤ1 Europe. Λόγω των διαρκών επαναλήψεων για πολλά χρόνια, η σειρά απέκτησε καλτ φήμη και δημοτικότητα στο ευρύ κοινό, ακόμα και σε παιδιά (στα νεότερα χρόνια και ενήλικες) που δεν είχαν γεννηθεί κατά την εποχή της αρχικής προβολής της.
Από τις 12 Απριλίου μέχρι και τις 31 Οκτωβρίου του 2021, η σειρά προβαλλόταν ανελλιπώς, για πρώτη φορά σε επανάληψη και από τον δεύτερο πανελλαδικό σταθμό του Ομίλου ANT1, το Μακεδονία TV, καθημερινά το μεσημέρι και τα σαββατοκύριακα, ανά δύο μαζί επεισόδια την ημέρα, ενώ τους καλοκαιρινούς μήνες του 2021, προβαλλόταν καθημερινά και τα σαββατοκύριακα κάθε απόγευμα. Στις 25 Απριλίου 2022, ξεκίνησε νέος κύκλος επαναπροβολής της σειράς, πάλι στο Μακεδονία TV, ανά δύο μαζί επεισόδια την ημέρα, ταυτόχρονα με την προβολή στον ANT1 τα σαββατοκύριακα ως το καλοκαίρι, και διήρκησε ως τις 23 Οκτωβρίου 2022. Λίγο μετά, στις 19 Ιανουαρίου 2023, ξεκίνησε νέος κύκλος επαναπροβολής της σειράς, πάλι στο Μακεδονία TV, ανά δύο μαζί επεισόδια την ημέρα, καθημερινά το μεσημέρι και τα σαββατοκύριακα.
Αντίστοιχα, στο παρελθόν η σειρά είχε προβληθεί σε επανάληψη το διάστημα 2002-2011, και από τον ANT1 Gold και μετέπειτα από τον ANT1 Prime, όπως αντίστοιχα και άλλες παλιότερες τηλεοπτικές σειρές και ψυχαγωγικές εκπομπές του αρχείου του ANT1.
1ος κύκλος (1993-1994)
Ο πρώτος κύκλος της σειράς ξεκίνησε στις 16 Σεπτεμβρίου 1993 και ολοκληρώθηκε στις 17 Ιουνίου 1994. Αποτελείται από 40 επεισόδια.
2ος κύκλος (1994-1995)
Ο δεύτερος κύκλος της σειράς ξεκίνησε στις 15 Σεπτεμβρίου 1994 και ολοκληρώθηκε στις 15 Ιουνίου 1995. Αποτελείται επίσης από 40 επεισόδια, αν και το 1 από αυτά ήταν το εορταστικό «70 χρόνια μεν, αλλά δεν» την παραμονή των Χριστουγέννων του 1994, το οποίο δεν μετράει αριθμητικά στους αύξοντες αριθμούς του καταλόγου των επεισοδίων στην επίσημη ιστοσελίδα του ΑΝΤ1 και παρατίθεται ξεχωριστά.
3ος κύκλος (1995-1996)
Ο τρίτος κύκλος της σειράς ξεκίνησε στις 3 Οκτωβρίου 1995 και ολοκληρώθηκε στις 7 Μαΐου 1996. Αποτελείται από 29 επεισόδια, καθώς τον τελευταίο μήνα προβλήθηκε μικρότερος αριθμός επεισοδίων, ενώ και η λήξη της σειράς ήρθε λίγο πριν το τέλος της σεζόν και ελαφρώς νωρίτερα σε σύγκριση με τον πρώτο και τον δεύτερο κύκλο της.
Σημειώσεις
<references group="Σημ."/>
Μάριον Γκρίνστοουν
Η Μάριον Γκρίνστοουν (αγγλικά: Marion Greenstone) (1925 – 21 Νοεμβρίου 2005) ήταν Αμερικανίδα καλλιτέχνης που έζησε και εργάστηκε στον Καναδά για αρκετά χρόνια.
Γεννήθηκε ως Marion Isaacson στη Νέα Υόρκη και έλαβε πτυχίο από το Brooklyn College και μεταπτυχιακό από το Πανεπιστήμιο Columbia. Η Greenstone συνέχισε τις σπουδές της με μαθήματα ζωγραφικής στο Art Students League της Νέας Υόρκης, στο Cummington School of Art Summer School στη Μασαχουσέτη και στο Cooper Union School of Art. Το 1954, έλαβε υποτροφία Fulbright για σπουδές στην Ιταλία. Μετακόμισε στο Λονδίνο του Οντάριο όταν ο σύζυγός της πήρε δουλειά εκεί το 1957. Το 1960 έγινε μέλος της Εταιρείας Καλλιτεχνών του Οντάριο. Την ίδια χρονιά, η Greenstone εξέθεσε στο Μουσείο Καλών Τεχνών του Μόντρεαλ, όπου της απονεμήθηκε το βραβείο Jessie Dow. Το 1961, έλαβε το βραβείο Baxter Foundation στο Τορόντο. Είχε πολλές ατομικές εκθέσεις σε πολλές ιδιωτικές γκαλερί του Τορόντο. Ο Γκρίνστοουν επέστρεψε στη Νέα Υόρκη το 1961, αλλά συνέχισε να εκθέτει έργα στο Τορόντο. Το έργο της παρουσιάστηκε επίσης στο Whitney Museum of American Art και στο Brooklyn Museum. Για ένα διάστημα δίδαξε στο Pratt Institute.
Η Γκρίνστοουν άρχισε να ζωγραφίζει ως αφηρημένος εξπρεσιονιστής αλλά αργότερα έγινε μέρος του κινήματος της Ποπ Αρτ. Συνέχισε να ζωγραφίζει μέχρι τα τέλη της δεκαετίας του 1990.
Παντρεύτηκε τον γιατρό Myron Greenstone.
Η Γκρίνστοουν πέθανε το 2005 αφού υπέφερε από καρκίνο των ωοθηκών και των πνευμόνων.
Το έργο της συμπεριλήφθηκε στη Μπιενάλε της Βενετίας το 2011.
Παραπομπές
Κατηγορία:Απόφοιτοι του Πανεπιστημίου Κολούμπια Κατηγορία:Αμερικανοί καλλιτέχνες
Μοχάμεντ Ναντίρ Σαχ
Ο Μοχάμεντ Ναντίρ Σαχ (παστού: محمد نادر شاه, – γεννημένος ως Μοχάμεντ Ναντίρ Χαν, 9 Απριλίου 1883 – 8 Νοεμβρίου 1933) ήταν Βασιλιάς του Αφγανιστάν από τις 15 Οκτωβρίου 1929 μέχρι τη δολοφονία του τον Νοέμβριο του 1933. Προηγουμένως, υπήρξε Υπουργός Πολέμου, πρέσβης του Αφγανιστάν στη Γαλλία και στρατηγός του στρατού του Αφγανιστάν. Ο ίδιος και ο γιος του Μοχάμεντ Ζαχίρ Σαχ, ο οποίος τον διαδέχθηκε, ανήκαν στους Μουσαχιμπάν.
Υπόβαθρο
Ο Ναντίρ Χαν γεννήθηκε στις 9 Απριλίου 1883 στο Ντέχρα Ντουν των Βρετανικών Ινδιών, από τον κλάδο των Μουσαχιμπάν της βασιλικής δυναστείας του Αφγανιστάν (πλευρά των Μοχαμαντζάι των Μπαρακζάι Παστούν). Πατέρας του ήταν ο Μοχαμάντ Γιουσούφ Χαν και μητέρα του η Σαράφ Σουλτάνα. Ο εκ πατρός παππούς του ήταν ο Γιάχια Χαν και ο προπάππους του ο Σουλτάνος Μοχαμάντ Χαν Τελαγί, αδελφός του Ντοστ Μοχαμάντ Χαν. Οι πρόγονοι του Ναντίρ εξορίστηκαν στις Βρετανικές Ινδίες από τον βασιλιά εμίρη Αμπντούλ Ραχμάν όταν αυτός κατάλαβε τη φιλοδοξία τους για εξουσία. Ο βασιλιάς Αμπντούρ Ραχμάν συμβούλευσε τον διάδοχο του στην εξουσία να μην επιτρέψει την οικογένεια «Αλ-Γιαχία» να εισέλθει στη χώρα υπό οποιαδήποτε κατάσταση. Το 1901 ο Εμίρης Αμπντούλ Ραχμάν πέθανε και ο πρίγκιπας Χαμπιμπουλάχ στέφθηκε βασιλιάς. Σε αντίθεση με τον πατέρα του, ο Εμίρης Χαμπιμπουλάχ είχε αρκετές αδυναμίες, μεταξύ των οποίων η φιλανθρωπία. Κατά τη διάρκεια επίσημης επίσκεψης στις Βρετανικές Ινδίες, ο Εμίρης Χαμπιμπουλάχ νυμφεύτηκε μία από τις αδελφές του Ναντίρ. Τότε η οικογένεια του Ναντίρ μετακόμισε στο Αφγανιστάν. Ο Ναντίρ έγινε υπουργός πολέμου κατά τη βασιλεία του Αμανουλάχ ενώ κρατούσε μυστικές τις φιλοδοξίες του να γίνει βασιλιάς. Ο Ναντίρ και οι αδελφοί του έπαιξαν σημαντικό ρόλο στην αποσταθεροποίηση της διακυβέρνησης του Αμανουλάχ και άρχισε να υποστηρίζει τον Χαμπιμπουλάχ Καλακανί.
Άνοδος στην εξουσία
Αφού μεγάλωσε στην Ινδία, ο Ναντίρ Χαν αρχικά μετέβη στο Αφγανιστάν όταν ο παππούς του Μοχαμάντ Γιαχία έλαβε την άδεια να επιστρέψει από την εξορία των Βρετανών και του Αμπντούρ Ραχμάν Χαν. Αργότερα έγινε στρατηγός υπό τον βασιλιά Αμανουλάχ Χαν και ηγήθηκε του Αφγανικού Εθνικού Στρατού στον Γ΄ Αγγλοαφγανικό Πόλεμο. Μετά τον πόλεμο, ο Ναντίρ Χαν έγινε Υπουργός Πολέμου και πρέσβης του Αφγανιστάν στη Γαλλία.
Σύντομα μετά από εξέγερση που πραγματοποίησαν φυλές Παστούν και τατζικικές δυνάμεις του Χαμπιμπουλάχ Καλακανί κατά της μοναρχίας, ο Ναντίρ Χαν εξορίστηκε λόγω διαφωνιών με τον βασιλιά Αμανουλάχ. Μετά την πτώση της μοναρχίας του Αμανουλάχ Χαν από τον Χαμπιμπουλάχ Καλακανί, επέστρεψε στο Αφγανιστάν με τον στρατό του που αποτελούνταν από φυλές Μεχσούντ και Βαζίρ και κατέλαβε το μεγαλύτερο μέρος του Αφγανιστάν. Μέχρι τις 13 Οκτωβρίου 1929, ο Ναντίρ Χαν κατέλαβε την Καμπούλ και στη συνέχεια λεηλάτησε την πόλη. Συνέλαβε τον Καλακανί και τον εκτέλεσε στη λαιμητόμο την 1η Νοεμβρίου 1929, μαζί με άλλα μέλη του κύκλου του.
Βασιλιάς του Αφγανιστάν
Ως σάχης του Αφγανιστάν ο Ναντίρ Χαν κατάργησε σε σύντομο διάστημα τις περισσότερες από τις μεταρρυθμίσεις του Αμανουλάχ Χαν, αλλά παρά τις απόπειρές του να ανασχηματίσει τον στρατό που μόλις είχε χρησιμοποιήσει για να καταστείλει μία εξέγερση, οι δυνάμεις παρέμειναν ασθενείς ενώ οι θρησκευτικοί και φυλετικοί ηγέτες ενισχύθηκαν. Ο Ναντίρ αντιμετώπισε αρκετές εξεγέρσεις, συμπεριλαμβανομένης της εξέγερσης Κοχ Νταμάν (29 Νοεμβρίου - 30 Ιουνίου), την εξέγερση Σινβάρι (Φεβρουάριος 1930), επιχειρήσεις κατά του Ιμπραχίμ Μπεκ (Νοέμβριος 1930 - Απρίλιος 1931), την απειλή των Γκιλζάι (1931), την εξέγερση Ντάρε Χελ (Νοέμβριος 1932) και μικροεπεισόδια στο Χοστ. Την ίδια χρονιά σοβιετικά στρατεύματα διέσχισαν τη μεθόριο καταδιώκοντας έναν Ουζμπέκο ηγέτη του οποίου οι δυνάμεις παρενοχλούσαν τους Σοβιετικούς από το ιερό του στο Αφγανιστάν. Καταδιώχθηκε στη σοβιετική πλευρά από τον αφγανικό στρατό τον Απρίλιο του 1930 και μέχρι το τέλος του 1931 οι περισσότερες εξεγέρσεις είχαν κατασταλεί.
Ο Ναντίρ Χαν διόρισε ένα δεκαμελές συμβούλιο, το οποίο αποτελούνταν κυρίως από μέλη της οικογενείας του, και τον Σεπτέμβριο του 1930 συγκάλεσε τη λόγια τζίργκα στην οποία επικυρώθηκε η ανάληψη του θρόνου από μέρους του. Το 1931, ο βασιλιάς διακήρυξε νέο σύνταγμα. Παρά την παρουσίαση του ως συνταγματικού μονάρχη, το σύνταγμα εγκαθίδρυσε για την ακρίβεια μία βασιλική ολιγαρχία και η λαϊκή συμμετοχή ήταν εν μέρει μία ψευδαίσθηση.
Αν και ο Ναντίρ Χαν καθησύχασε τις θρησκευτικές παρατάξεις δίνοντας συνταγματική έμφαση στις ορθόδοξες δογματικές αρχές, έλαβε επίσης μέτρα για τον εκσυγχρονισμό του Αφγανιστάν σε υλικά μέσα, αν και με λιγότερη επιμονή από τον Αμανουλάχ. Βελτίωσε την οδοποιία, ιδιαίτερα τη Μεγάλη Βόρεια Οδό μέσω της οροσειράς Χίντου Κους, τα μέσα επικοινωνίας και βοήθησε στην ίδρυση του πρώτου πανεπιστημίου του Αφγανιστάν το 1931. Ωστόσο, το πανεπιστήμιο (Πανεπιστήμιο της Καμπούλ) δεν δέχτηκε κανέναν φοιτητή μέχρι το 1932. Δημιούργησε εμπορικούς δεσμούς με τις ίδιες ξένες δυνάμεις που ο Αμανουλάχ είχε καθιερώσει διπλωματικές σχέσεις τη δεκαετία του 1920 και, υπό την ηγεσία αρκετών εξεχόντων επιχειρηματιών, σύστησε τραπεζικό σύστημα και μακροπρόθεσμο οικονομικό σχεδιασμό. Αν και οι προσπάθειές του για τη βελτίωση του στρατού δεν έφεραν καρπούς άμεσα, μέχρι το θάνατό του το 1933 ο Ναντίρ Σαχ δημιούργησε στρατιωτική δύναμη 40.000 ανδρών.
Δολοφονία
Στις 8 Νοεμβρίου 1933, ο Ναντίρ Χαν πραγματοποιούσε επίσκεψη σε λύκειο και σκοτώθηκε από τον Αμπντούλ Χαλίκ κατά τη διάρκεια τελετής αποφοίτησης. Ο Αμπντούλ Χαλίκ, που καταγόταν από τους Χάζαρους συνελήφθη άμεσα και βασανίστηκε προτού εκτελεστεί στο απόσπασμα μαζί με τους περισσότερους συγγενείς του συμπεριλαμβανομένου του πατέρα και του θείου του. Σύμφωνα με τον Χαφιζουλάχ Εμαντί, «Η κυβέρνηση συνέλαβε τον Αμπντούλ Χαλίκ, την οικογένειά του, τους φίλους του και χρησιμοποίησε αυτήν την ευκαιρία για να συλλάβει και άλλους πιθανούς εχθρούς και να τους εκτελέσει με κατηγορίες συμμετοχής στη δολοφονία του βασιλιά Ναντίρ».
Εξωτερικοί σύνδεσμοι
Κατηγορία:Βασιλείς του Αφγανιστάν
Μαρξιστικός φεμινισμός
Ο Μαρξιστικός φεμινισμός είναι μια υποκατηγορία της φεμινιστικής θεωρίας που εστιάζει στην αποσύνθεση/ανατροπή του καπιταλισμού, ως τρόπο για την απελευθέρωση των γυναικών. Ενώ δηλώνει πως ο καπιταλισμός, ο οποίος αυξάνει την οικονομική ανισότητα, την εξάρτηση, την πολιτική καταπίεση και τελικά τις μη υγιείς κοινωνικές σχέσεις μεταξύ ανδρών και γυναικών, είναι η ρίζα της καταπίεσης των γυναικών.